Document ID: /roh_data/filtered/fineweb-2-filterrobots_roh.jsonl.gz/20766

La situaziun saja ina autra en las valladas, di Sandro-Simon Caviezel il maninafatschenta da la Pro Junior Grischun. Uschia hajan els spetgà ch’il resun na saja betg il medem en las valladas.
En la Surselva na saja quai betg propi sa cumprovà e las tastgas na sajan betg stadas tschercadas, surtut a Trun e Mustér. A Vella saja la situaziun sa meglierada suenter in mument. Ma las tastgas che na sajan betg vegnidas surdadas hajan era chattà la via en buns mauns, sincerescha Sandro-Simon Caviezel.
Acziun d’agid na vegn betg pli prolungada
En las regiuns pli urbanas è la purschida fruntada sin grond interess. Uschia saja l’acziun era vegnida prolungada per trais emnas. Ma pli ditg na veglian e possian els betg porscher in tal agid direct. Quai saja stà ina acziun limitada e svelta ed uss sajan autras instanzas responsablas per l’agid. Tuttina possian famiglias en miserias finanzialas u era autras sa drizzar adina tar la Pro Junior Grischun, di Sandro-Simon Caviezel.